CELEX: 32021R1297
Language: el
Date: 2021-08-04 00:00:00
Title: Κανονισμός (ΕΕ) 2021/1297 της Επιτροπής της 4ης Αυγούστου 2021 για την τροποποίηση του παραρτήματος XVII του κανονισμού (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου όσον αφορά τα υπερφθοροκαρβοξυλικά οξέα με αλυσίδα 9 έως 14 ατόμων άνθρακα (C9-C14 PFCA), τα άλατα αυτών και τις συγγενείς με τα C9-C14 PFCA ουσίες (Κείμενο που παρουσιάζει ενδιαφέρον για τον ΕΟΧ)

5.8.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 282/29
               
            
         ΚΑΝΟΝΙΣΜΟΣ (ΕΕ) 2021/1297 ΤΗΣ ΕΠΙΤΡΟΠΗΣ
         της 4ης Αυγούστου 2021
         για την τροποποίηση του παραρτήματος XVII του κανονισμού (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου όσον αφορά τα υπερφθοροκαρβοξυλικά οξέα με αλυσίδα 9 έως 14 ατόμων άνθρακα (C9-C14 PFCA), τα άλατα αυτών και τις συγγενείς με τα C9-C14 PFCA ουσίες
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, για την καταχώριση, την αξιολόγηση, την αδειοδότηση και τους περιορισμούς των χημικών προϊόντων (REACH) και για την ίδρυση του Ευρωπαϊκού Οργανισμού Χημικών Προϊόντων καθώς και για την τροποποίηση της οδηγίας 1999/45/ΕΚ και για κατάργηση του κανονισμού (ΕΟΚ) αριθ. 793/93 του Συμβουλίου και του κανονισμού (ΕΚ) αριθ. 1488/94 της Επιτροπής καθώς και της οδηγίας 76/769/ΕΟΚ του Συμβουλίου και των οδηγιών της Επιτροπής 91/155/ΕΟΚ, 93/67/ΕΟΚ, 93/105/ΕΚ και 2000/21/ΕΚ (1), και ιδίως το άρθρο 68 παράγραφος 1,
         Εκτιμώντας τα ακόλουθα:
         
                     (1)
                  
                  
                     Τα γραμμικά και διακλαδισμένα υπερφθοροκαρβοξυλικά οξέα που περιέχουν αλυσίδα 9 έως 14 ατόμων άνθρακα (στο εξής: C9-C14 PFCA), τα άλατα αυτών και οι συγγενείς με τα C9-C14 PFCA ουσίες (2) απαντούν σήμερα στην Ένωση κυρίως ως ανεπιθύμητα υποπροϊόντα κατά την παραγωγή υπερφθοριωμένων και πολυφθοριωμένων ουσιών που περιέχουν αλυσίδα άνθρακα μικρότερη από εννέα άτομα άνθρακα, όπως το υπερφθοροοκτανοϊκό οξύ (PFOA). Επιπλέον, κάποιοι παραγωγοί ενδέχεται να εξετάσουν το ενδεχόμενο μελλοντικής χρήσης των C9-C14 PFCA, των αλάτων τους και των συγγενών με C9-C14 PFCA ουσιών ως υποκαταστάτων του PFOA, των αλάτων του και των συγγενών ουσιών, ιδίως αφού αρχίσουν να ισχύουν οι περιορισμοί της ενωσιακής νομοθεσίας για το PFOA. Ως εκ τούτου, είναι αναγκαίο να αποφευχθεί τυχόν μελλοντική παραγωγή και χρήση τους, που θα οδηγήσουν σε αύξηση της έκλυσης στο περιβάλλον.
                  
               
                     (2)
                  
                  
                     Στις 17 Δεκεμβρίου 2015 και στις 12 Ιανουαρίου 2017, δύο ομάδες C9-C14 PFCA, και συγκεκριμένα το υπερφθοροεννεαν-1-οϊκό οξύ (PFNA), με αλυσίδα 9 ατόμων άνθρακα, και τα μετά νατρίου και αμμωνίου άλατα αυτού, και το δεκαεννεαφθοροδεκανοϊκό οξύ (PFDA), με αλυσίδα 10 ατόμων άνθρακα, και τα μετά νατρίου και αμμωνίου άλατα αυτού, προστέθηκαν στον κατάλογο υποψήφιων ουσιών που προκαλούν πολύ μεγάλη ανησυχία (SVHC) και που ενδέχεται να προστεθούν στο παράρτημα XIV του κανονισμού (ΕΚ) αριθ. 1907/2006, ως ουσίες τοξικές για την αναπαραγωγή σύμφωνα με το άρθρο 57 στοιχείο γ) του εν λόγω κανονισμού και ως ουσίες ανθεκτικές, βιοσυσσωρεύσιμες και τοξικές (ΑΒΤ) σύμφωνα με το άρθρο 57 στοιχείο δ) του εν λόγω κανονισμού. Επιπλέον, τα PFNA και PFDA, μαζί με τα μετά νατρίου και αμμωνίου άλατα αυτών, περιλαμβάνονται στο μέρος 3 του παραρτήματος VI του κανονισμού (ΕΚ) αριθ. 1272/2008 του Ευρωπαϊκού Κοινοβουλίου και του Συμβουλίου (3) ως ουσίες καρκινογόνες κατηγορίας 2 και τοξικές για την αναπαραγωγή κατηγορίας 1Β. Στις 19 Δεκεμβρίου 2012 το εικοσιεναφθοροενδεκανοϊκό οξύ (PFUnDA) με αλυσίδα 11 ατόμων άνθρακα, το εικοσιτριφθοροδωδεκανοϊκό οξύ (PFDoDA) με αλυσίδα 12 ατόμων άνθρακα, το εικοσιπενταφθοροδεκατριανοϊκό οξύ (PFTrDA) με αλυσίδα 13 ατόμων άνθρακα και το εικοσιεπταφθοροδεκατετρανοϊκό οξύ (PFTDA) με αλυσίδα 14 ατόμων άνθρακα συμπεριλήφθηκαν στο κατάλογο υποψήφιων ουσιών SVHC ως ουσίες άκρως ανθεκτικές και άκρως βιοσυσσωρεύσιμες (αΑαΒ) σύμφωνα με το άρθρο 57 στοιχείο ε) του κανονισμού (ΕΚ) αριθ. 1907/2006. Οι συγγενείς με τα C9-C14 PFCA ουσίες θα πρέπει κι αυτές να θεωρούνται ουσίες ΑΒΤ ή αΑαΒ, καθώς μετασχηματίζονται ή αποδομούνται προς C9-C14 PFCA στο περιβάλλον.
                  
               
                     (3)
                  
                  
                     Στις 6 Οκτωβρίου 2017 η Γερμανία και η Σουηδία υπέβαλαν στον Ευρωπαϊκό Οργανισμό Χημικών Προϊόντων (στο εξής: Οργανισμός) φάκελο (4) σύμφωνα με το άρθρο 69 παράγραφος 4 του κανονισμού (ΕΚ) αριθ. 1907/2006 (στο εξής: φάκελος του παραρτήματος XV), όπου προτείνεται να περιοριστεί η παραγωγή και η διάθεση στην αγορά C9-C14 PFCA, των αλάτων τους και των συγγενών με C9-C14 PFCA ουσιών υπό καθαρή μορφή, και να περιοριστεί η χρήση τους στην παραγωγή άλλων ουσιών και η διάθεσή τους στην αγορά ως συστατικά, μείγματα και αντικείμενα ή μέρη αυτών. Προκειμένου να μειωθεί η έκλυση των εν λόγω ουσιών στο περιβάλλον και να αποτραπεί η παρασκευή τους, η διάθεσή τους στην αγορά και η χρήση τους ως υποκαταστάτων των ουσιών που υπόκεινται σε περιορισμούς βάσει της εγγραφής 68 του παραρτήματος XVII του κανονισμού (ΕΚ) αριθ. 1907/2006 (5), η Γερμανία και η Σουηδία πρότειναν όριο συγκέντρωσης 25 ppb για το άθροισμα των C9-C14 PFCA και των αλάτων τους και 260 ppb για το άθροισμα των συγγενών με C9-C14 PFCA ουσιών. Η Γερμανία και η Σουηδία πρότειναν εξαιρέσεις για τα C9-C14 PFCA, τα άλατά τους και τις συγγενείς με C9-C14 PFCA ουσίες όταν αυτά εμφανίζονται ως ανεπιθύμητα υποπροϊόντα κατά την παρασκευή φθοροχημικών προϊόντων με υπερφθοριωμένη αλυσίδα άνθρακα μήκους ίσου ή μικρότερου από οκτώ άτομα, ή για χρήση ως μεταφερόμενα απομονωμένα ενδιάμεσα προϊόντα.
                  
               
                     (4)
                  
                  
                     Στις 14 Σεπτεμβρίου 2018 η επιτροπή αξιολόγησης κινδύνων του Οργανισμού (στο εξής: RAC) εξέδωσε τη γνώμη της, η οποία καταλήγει στο συμπέρασμα ότι, με την επιφύλαξη τροποποίησης του πεδίου εφαρμογής και των όρων που προτείνονται στον φάκελο του παραρτήματος XV, ο περιορισμός στην παραγωγή, τη χρήση και τη διάθεση στην αγορά των C9-C14 PFCA, των αλάτων τους και των συγγενών ουσιών είναι το καταλληλότερο μέτρο σε ενωσιακό επίπεδο για την αντιμετώπιση των κινδύνων που έχουν εντοπιστεί, ως προς την αποτελεσματικότητα για τη μείωση των κινδύνων αυτών. Η RAC συμφώνησε με τα όρια συγκέντρωσης που πρότειναν η Γερμανία και η Σουηδία. Η RAC συμφώνησε με τις εξαιρέσεις που πρότειναν η Γερμανία και η Σουηδία, καθώς ο προτεινόμενος περιορισμός δεν αποσκοπεί στην αποτροπή της παραγωγής φθοροχημικών προϊόντων με μοριακή αλυσίδα από έξι ή λιγότερα άτομα άνθρακα. Η RAC εισηγήθηκε να εξαιρεθεί, για περιορισμένο χρονικό διάστημα, η χρήση στην παραγωγή δοσομετρικών συσκευών εισπνοής υπό πίεση, οι οποίες είναι κρίσιμης σημασίας για τη θεραπεία πνευμονοπαθειών, λόγω των χαμηλών όγκων (της τάξης των λίγων γραμμαρίων) και της ιατρικής σημασίας της χρήσης τους. Η RAC εξέφρασε τη γνώμη ότι θα πρέπει να χορηγηθεί χρονικά περιορισμένη εξαίρεση για ημιαγωγούς που περιέχουν χαμηλά επίπεδα C9-C14 PFCA και για ημικατεργασμένα και τελικά προϊόντα ηλεκτρονικού εξοπλισμού που περιέχουν ημιαγωγούς ειδικών εφαρμογών και που πρόκειται να χρησιμοποιηθούν ως ανταλλακτικά για τελικά προϊόντα ηλεκτρονικού εξοπλισμού.
                  
               
                     (5)
                  
                  
                     Επιπλέον, η RAC συνέστησε να εφαρμοστούν στον περιορισμό των C9-C14 PFCA, των αλάτων τους και των συγγενών με C9-C14 PFCA ουσιών οι ίδιες εξαιρέσεις που ισχύουν για τον περιορισμό των PFOA στην εγγραφή 68 του παραρτήματος XVII του κανονισμού (ΕΚ) αριθ. 1907/2006.
                  
               
                     (6)
                  
                  
                     Στις 29 Νοεμβρίου 2018 η επιτροπή κοινωνικοοικονομικής ανάλυσης του Οργανισμού (στο εξής: SEAC) εξέδωσε τη γνώμη της, στην οποία αναφέρει ότι ο περιορισμός που προτείνεται στον φάκελο του παραρτήματος XV, όπως τροποποιήθηκε από τη RAC και τη SEAC, αποτελεί το καταλληλότερο μέτρο σε ενωσιακό επίπεδο όσον αφορά τα κοινωνικοοικονομικά οφέλη και το κοινωνικοοικονομικό κόστος, για την αντιμετώπιση των κινδύνων που εντοπίστηκαν.
                  
               
                     (7)
                  
                  
                     Με βάση τα κοινωνικοοικονομικά στοιχεία που παρέχονται στον φάκελο του παραρτήματος XV και που υποβλήθηκαν κατά τη δημόσια διαβούλευση, η SEAC συμφώνησε με τις εξαιρέσεις που προτείνονται στον φάκελο του παραρτήματος XV και που συνιστώνται από τη RAC. Η SEAC συμφώνησε με την προτεινόμενη δεκαοκτάμηνη αναβολή του περιορισμού. Επιπλέον, η SEAC πρότεινε υψηλότερες οριακές τιμές για τα φθοριούχα πολυμερή που περιέχουν υπερφθοροπροποξυομάδες ή υπερφθορομεθοξυομάδες και που χρησιμοποιούνται σε συγκεκριμένες ομάδες προϊόντων προκειμένου να είναι εφικτή η παραγωγή τους. Εξακολουθεί, ωστόσο, να ισχύει το γενικό όριο των 25 ppb για τα τελικά αντικείμενα που κατασκευάζονται από τα εν λόγω υλικά.
                  
               
                     (8)
                  
                  
                     Το φόρουμ του Οργανισμού για την ανταλλαγή πληροφοριών σχετικά με τον έλεγχο εφαρμογής, που αναφέρεται στο άρθρο 76 παράγραφος 1 στοιχείο στ) του κανονισμού (ΕΚ) αριθ. 1907/2006, κλήθηκε να διατυπώσει τη γνώμη του κατά τη διάρκεια της διαδικασίας επιβολής περιορισμών και η γνώμη του ελήφθη υπόψη.
                  
               
                     (9)
                  
                  
                     Στις 16 Ιανουαρίου 2019 ο Οργανισμός υπέβαλε τις γνώμες της RAC και της SEAC (6) στην Επιτροπή.
                  
               
                     (10)
                  
                  
                     Ο κανονισμός (ΕΕ) 2019/1021 του Ευρωπαϊκού Κοινοβουλίου και του Συμβουλίου (7) τροποποιήθηκε σύμφωνα με την απόφαση που εξέδωσε για το PFOA η διάσκεψη των μερών (SC-9/12) της σύμβασης της Στοκχόλμης για τους έμμονους οργανικούς ρύπους (8), η οποία περιέχει ορισμένες αλλά όχι όλες τις παρεκκλίσεις που περιλαμβάνονται στην εγγραφή 68 του παραρτήματος XVII του κανονισμού (ΕΚ) αριθ. 1907/2006. Η εγγραφή 68 του εν λόγω παραρτήματος ουσιαστικά αντικαταστάθηκε από την προαναφερθείσα τροποποίηση του κανονισμού (ΕΕ) 2019/1021. Οι εξαιρέσεις που θεσπίζονται για τη χρήση του PFOA, των αλάτων του και των συγγενών με αυτό ενώσεων στην τροποποίηση του κανονισμού (ΕΕ) 2019/1021 θα πρέπει επίσης να ισχύουν για τα C9-C14 PFCA, τα άλατά τους και τις συγγενείς με C9-C14 PFCA ουσίες υπό τις ίδιες συνθήκες, εξαιτίας της διαδικασίας παρασκευής φθοροχημικών προϊόντων στην οποία απαντούν ως προσμείξεις και οι δύο αυτές ομάδες ουσιών.
                  
               
                     (11)
                  
                  
                     Μετά την οριστικοποίηση της γνώμης της RAC και της SEAC σχετικά με τον προτεινόμενο περιορισμό για τα C9-C14 PFCA, η Επιτροπή έλαβε δύο πρόσθετα αιτήματα εξαίρεσης που ζητούσαν να επιτραπεί η παραγωγή φθοριούχων πολυμερών και φθοριούχων ελαστομερών και η παραγωγή μικροσκόνης πολυτετραφθοροαιθυλενίου (PTFE) και η χρήση της σε μείγματα και αντικείμενα για βιομηχανικές και επαγγελματικές εφαρμογές. Η Επιτροπή ζήτησε συμπληρωματική γνωμοδότηση από τον ECHA, καθώς τα τελικά προϊόντα χρησιμοποιούνται σε εφαρμογές υψηλής αξίας (9). Η Επιτροπή έλαβε τη συμπληρωματική γνώμη της RAC και της SEAC στις 15 Δεκεμβρίου 2020 (10).
                  
               
                     (12)
                  
                  
                     Λαμβάνοντας υπόψη τον φάκελο του παραρτήματος XV και τις γνώμες της RAC και της SEAC, η Επιτροπή θεωρεί ότι προκύπτει απαράδεκτος κίνδυνος για την ανθρώπινη υγεία και το περιβάλλον από την παραγωγή, τη χρήση ή τη διάθεση στην αγορά γραμμικών και/ή διακλαδισμένων C9-C14 PFCA, των αλάτων τους και συγγενών με C9-C14 PFCA ουσιών υπό καθαρή μορφή, ως συστατικών άλλων ουσιών, σε μείγματα και σε αντικείμενα, και ότι ο κίνδυνος αυτός πρέπει να αντιμετωπιστεί σε ενωσιακό επίπεδο. Η Επιτροπή θεωρεί ότι ο προτεινόμενος περιορισμός, όπως τροποποιήθηκε από τις γνώμες της RAC και της SEAC, λαμβανομένου υπόψη του κοινωνικοοικονομικού αντίκτυπου και της ύπαρξης εναλλακτικών επιλογών, και κατόπιν ευθυγράμμισης ορισμένων εξαιρέσεων στον εν λόγω περιορισμό με τις εξαιρέσεις που προβλέπει η τροποποίηση του κανονισμού (ΕΕ) 2019/1021, αποτελεί κατάλληλο μέτρο για την αντιμετώπιση του εντοπισθέντος κινδύνου σε ενωσιακό επίπεδο.
                  
               
                     (13)
                  
                  
                     Θα πρέπει να δοθεί στα εμπλεκόμενα μέρη επαρκής χρόνος για να λάβουν κατάλληλα μέτρα προκειμένου να συμμορφωθούν με τον περιορισμό. Ως εκ τούτου, λαμβανομένης υπόψη της πρότασης στον φάκελο του παραρτήματος XV, καθώς και των εκτιμήσεων της RAC και της SEAC, η εφαρμογή του περιορισμού θα πρέπει να αναβληθεί για 18 μήνες. Θα πρέπει να δοθούν μεγαλύτερες αναβολές ή γενικές εξαιρέσεις για την αντιμετώπιση συγκεκριμένων περιπτώσεων σε συγκεκριμένους τομείς.
                  
               
                     (14)
                  
                  
                     Ως εκ τούτου, ο κανονισμός (ΕΚ) αριθ. 1907/2006 θα πρέπει να τροποποιηθεί αναλόγως.
                  
               
                     (15)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που έχει συσταθεί δυνάμει του άρθρου 133 του κανονισμού (ΕΚ) αριθ. 1907/2006,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Το παράρτημα XVII του κανονισμού (ΕΚ) αριθ. 1907/2006 τροποποιείται σύμφωνα με το παράρτημα του παρόντος κανονισμού.
         
         
            Άρθρο 2
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 4 Αυγούστου 2021.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 396 της 30.12.2006, σ. 1.
         
            (2)  Οι συγγενείς με τα C9-C14 PFCA ουσίες είναι ουσίες οι οποίες, με βάση τη μοριακή δομή τους, θεωρείται ότι έχουν τη δυνατότητα να διασπώνται ή να μετατρέπονται σε C9-C14 PFCA.
         
            (3)  Κανονισμός (ΕΚ) αριθ. 1272/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, για την ταξινόμηση, την επισήμανση και τη συσκευασία των ουσιών και των μειγμάτων, την τροποποίηση και την κατάργηση των οδηγιών 67/548/ΕΟΚ και 1999/45/ΕΚ και την τροποποίηση του κανονισμού (ΕΚ) αριθ. 1907/2006 (ΕΕ L 353 της 31.12.2008, σ. 1).
         
            (4)  https://www.echa.europa.eu/documents/10162/2ec5dfdd-0e63-0b49-d756-4dc1bae7ec61
         
            (5)  Κανονισμός (ΕΕ) 2017/1000 της Επιτροπής, της 13ης Ιουνίου 2017, για την τροποποίηση του παραρτήματος XVII του κανονισμού (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου για την καταχώριση, την αξιολόγηση, την αδειοδότηση και τους περιορισμούς των χημικών προϊόντων (REACH) όσον αφορά το υπερφθοροοκτανοϊκό οξύ (PFOA), τα άλατά του και τις PFOA συναφείς με αυτό ουσίες (ΕΕ L 150 της 14.6.2017, σ. 14).
         
            (6)  https://echa.europa.eu/documents/10162/13641/rest_pfcas_compiled_racseac_opi_en.pdf/b06db225-3995-13fd-d89a-a9b73ef6bfc2
         
            (7)  ΕΕ L 188I της 15.6.2020, σ. 1.
         
            (8)  http://www.pops.int/TheConvention/ConferenceoftheParties/Meetings/COP9/tabid/7521/Default.aspx
         
            (9)  https://echa.europa.eu/documents/10162/034d97c3-7975-19f5-3739-76c288ad2b0c
         
            (10)  https://echa.europa.eu/documents/10162/13579/art77_3c_pfoa_pfca_derogations_compiled_rac_seac_opinions_en.pdf/6582d9a1-56b2-3e88-a70f-cdf3ab33d421
      
      
         
            ΠΑΡΑΡΤΗΜΑ
            Στο παράρτημα XVII, η εγγραφή 68 αντικαθίσταται από το ακόλουθο κείμενο:
            
               
                           
                                       «68.
                                    
                                    
                                       Γραμμικά και διακλαδισμένα υπερφθοροκαρβοξυλικά οξέα με τύπο CnF2n+1-C(= O)OH όπου n = 8, 9, 10, 11, 12 ή 13 (C9-C14 PFCA),
                                       συμπεριλαμβανομένων των αλάτων τους και όλων των συνδυασμών τους·
                                       Κάθε ουσία συγγενής με C9-C14 PFCA, η οποία έχει υπερφθοριωμένη ομάδα με τύπο CnF2n+1– συνδεδεμένη απευθείας σε άλλο άτομο άνθρακα, όπου n = 8, 9, 10, 11, 12 ή 13, συμπεριλαμβανομένων των αλάτων τους και όλων των συνδυασμών τους·
                                       Κάθε ουσία συγγενής με C9-C14 PFCA, η οποία έχει ως δομικό συστατικό της υπερφθοριωμένη ομάδα με τύπο CnF2n+1– που δεν συνδέεται απευθείας σε άλλο άτομο άνθρακα, όπου n = 9, 10, 11, 12, 13 ή 14, συμπεριλαμβανομένων των αλάτων τους και όλων των συνδυασμών τους.
                                       Οι ακόλουθες ουσίες εξαιρούνται από τον παρόντα ορισμό:
                                       
                                                   —
                                                
                                                
                                                   CnF2n+1-X, όπου X = F, Cl ή Br
                                                   και όπου n = 9, 10, 11, 12, 13 ή 14, συμπεριλαμβανομένων όλων των συνδυασμών τους·
                                                
                                             
                                                   —
                                                
                                                
                                                   CnF2n+1-C(= O)OX’ όπου n> 13 και X’ = οποιαδήποτε ομάδα, συμπεριλαμβανομένων των αλάτων.
                                                
                                             ______________________________
                                    
                                 
                        
                           
                                       1.
                                    
                                    
                                       Δεν επιτρέπεται να παράγονται ή να διατίθενται στην αγορά ως ουσίες υπό καθαρή μορφή μετά τις 25 Φεβρουαρίου 2023.
                                    
                                 
                                       2.
                                    
                                    
                                       Μετά τις 25 Φεβρουαρίου 2023, δεν επιτρέπεται να χρησιμοποιούνται μέσα σε ή να διατίθενται στην αγορά μέσα σε:
                                       
                                                   α)
                                                
                                                
                                                   άλλη ουσία, ως συστατικό·
                                                
                                             
                                                   β)
                                                
                                                
                                                   μείγμα·
                                                
                                             
                                                   γ)
                                                
                                                
                                                   αντικείμενο,
                                                
                                             εκτός εάν η συγκέντρωση στην ουσία, το μείγμα ή το αντικείμενο είναι χαμηλότερη από 25 ppb για το άθροισμα των C9-C14 PFCA και των αλάτων τους ή 260 ppb για το άθροισμα των συγγενών με C9-C14 PFCA ουσιών.
                                    
                                 
                                       3.
                                    
                                    
                                       Κατά παρέκκλιση από το σημείο 2, το όριο συγκέντρωσης είναι 10 ppm για το άθροισμα των C9-C14 PFCA, των αλάτων τους και των συγγενών με C9-C14 PFCA ουσιών όταν αυτά περιέχονται σε ουσία που πρόκειται να χρησιμοποιηθεί ως μεταφερόμενο απομονωμένο ενδιάμεσο προϊόν, υπό την προϋπόθεση ότι πληρούνται οι προϋποθέσεις του άρθρου 18 παράγραφος 4 στοιχεία α) έως στ) του παρόντος κανονισμού για την παρασκευή φθοροχημικών προϊόντων με μήκος υπερφθοριωμένης αλυσίδας άνθρακα ίσο ή μικρότερο από 6 άτομα. Η Επιτροπή θα επανεξετάσει το όριο αυτό το αργότερο στις 25 Αυγούστου 2023.
                                    
                                 
                                       4.
                                    
                                    
                                       Το σημείο 2 εφαρμόζεται από τις 4 Ιουλίου 2023 στα ακόλουθα:
                                       
                                                   i)
                                                
                                                
                                                   κλωστοϋφαντουργικά προϊόντα με ελαιοαπωθητικότητα και υδατοαπωθητικότητα, για την προστασία των εργαζομένων από επικίνδυνα υγρά που ενέχουν κινδύνους για την υγεία και την ασφάλειά τους·
                                                
                                             
                                                   ii)
                                                
                                                
                                                   παρασκευή πολυτετραφθοροαιθυλενίου (PTFE) και φθοριούχου πολυβινυλιδενίου (PVDF) για την παραγωγή:
                                                   
                                                               —
                                                            
                                                            
                                                               μεμβρανών φίλτρων αερίων, μεμβρανών φίλτρων νερού και μεμβρανών για υφάσματα για ιατρική χρήση, ανθεκτικών στη διάβρωση και υψηλών επιδόσεων·
                                                            
                                                         
                                                               —
                                                            
                                                            
                                                               βιομηχανικού εξοπλισμού εναλλακτών θερμότητας για απορριπτόμενη θερμότητα·
                                                            
                                                         
                                                               —
                                                            
                                                            
                                                               βιομηχανικών στεγανωτικών υλικών ικανών να αποτρέπουν την έκλυση πτητικών οργανικών ενώσεων και σωματιδίων PM2,5.
                                                            
                                                         
                                             
                                 
                                       5.
                                    
                                    
                                       Κατά παρέκκλιση από το σημείο 2, η χρήση C9-C14 PFCA, των αλάτων τους και των συγγενών με C9-C14 PFCA ουσιών επιτρέπεται έως τις 4 Ιουλίου 2025 για
                                       
                                                   i)
                                                
                                                
                                                   φωτολιθογραφικές ή χαρακτικές διεργασίες στην κατασκευή ημιαγωγών·
                                                
                                             
                                                   ii)
                                                
                                                
                                                   φωτογραφικές επιστρώσεις που εφαρμόζονται σε φιλμ·
                                                
                                             
                                                   iii)
                                                
                                                
                                                   επεμβατικά και εμφυτεύσιμα ιατροτεχνολογικά βοηθήματα·
                                                
                                             
                                                   iv)
                                                
                                                
                                                   αφρούς πυρόσβεσης για καταστολή ατμών υγρών καυσίμου και για κατάσβεση πυρκαγιών υγρών καυσίμων (πυρκαγιές κατηγορίας Β), που είναι ήδη γεμισμένοι σε συστήματα, είτε κινητά είτε σταθερά, υπό τις ακόλουθες προϋποθέσεις:
                                                   
                                                               —
                                                            
                                                            
                                                               αφρός πυρόσβεσης που περιέχει ή ενδέχεται να περιέχει C9-C14 PFCA, άλατα αυτών και ουσίες συγγενείς με C9-C14 PFCA δεν χρησιμοποιείται για σκοπούς εκπαίδευσης·
                                                            
                                                         
                                                               —
                                                            
                                                            
                                                               αφρός πυρόσβεσης που περιέχει ή ενδέχεται να περιέχει C9-C14 PFCA, άλατα αυτών και ουσίες συγγενείς με C9-C14 PFCA δεν χρησιμοποιείται για σκοπούς δοκιμής εκτός αν συγκρατούνται όλες οι εκλυόμενες ποσότητες·
                                                            
                                                         
                                                               —
                                                            
                                                            
                                                               από την 1η Ιανουαρίου 2023 οι χρήσεις αφρού πυρόσβεσης που περιέχει ή ενδέχεται να περιέχει C9-C14 PFCA, άλατα αυτών και ουσίες συγγενείς με C9-C14 PFCA επιτρέπονται μόνο σε τοποθεσίες όπου είναι δυνατή η συγκράτηση όλων των εκλυόμενων ποσοτήτων·
                                                            
                                                         
                                                               —
                                                            
                                                            
                                                               η διαχείριση όλων των αποθεμάτων αφρών πυρόσβεσης που περιέχουν ή ενδέχεται να περιέχουν C9-C14 PFCA, άλατα αυτών και ουσίες συγγενείς με C9-C14 PFCA πραγματοποιείται σύμφωνα με το άρθρο 5 του κανονισμού (ΕΕ) 2019/1021.
                                                            
                                                         
                                             
                                 
                                       6.
                                    
                                    
                                       Το σημείο 2 γ) δεν εφαρμόζεται στα αντικείμενα που διατίθενται στην αγορά πριν από τις 25 Φεβρουαρίου 2023.
                                    
                                 
                                       7.
                                    
                                    
                                       Το σημείο 2 δεν εφαρμόζεται στις επιστρώσεις μεταλλικών δοχείων για δοσομετρικές συσκευές εισπνοής υπό πίεση έως τις 25 Αυγούστου 2028.
                                    
                                 
                                       8.
                                    
                                    
                                       Το σημείο 2 γ) εφαρμόζεται από τις 31 Δεκεμβρίου 2023 στα ακόλουθα:
                                       
                                                   α)
                                                
                                                
                                                   ημιαγωγοί αυτούσιοι·
                                                
                                             
                                                   β)
                                                
                                                
                                                   ημιαγωγοί ενσωματωμένοι σε ημιτελή και τελικά προϊόντα ηλεκτρονικού εξοπλισμού.
                                                
                                             
                                 
                                       9.
                                    
                                    
                                       Το σημείο 2 γ) εφαρμόζεται από τις 31 Δεκεμβρίου 2030 στους ημιαγωγούς που χρησιμοποιούνται σε εφεδρικά ή ανταλλακτικά μέρη για τελικά προϊόντα ηλεκτρονικού εξοπλισμού που έχουν διατεθεί στην αγορά πριν από τις 31 Δεκεμβρίου 2023.
                                    
                                 
                                       10.
                                    
                                    
                                       Έως τις 25 Αυγούστου 2024, το όριο συγκέντρωσης που αναφέρεται στο σημείο 2 είναι 2 000  ppb για το άθροισμα των C9-C14 PFCA σε φθοριούχα πλαστικά και φθοριούχα ελαστομερή που περιέχουν υπερφθοροαλκοξυομάδες. Από τις 25 Αυγούστου 2024, το όριο συγκέντρωσης είναι 100 ppb για το άθροισμα των C9-C14 PFCA σε φθοριούχα πλαστικά και φθοριούχα ελαστομερή που περιέχουν υπερφθοροαλκοξυομάδες. Όλες οι εκπομπές C9-C14 PFCA κατά την παραγωγή και τη χρήση φθοριούχων πλαστικών και φθοριούχων ελαστομερών που περιέχουν υπερφθοροαλκοξυομάδες αποφεύγονται και, αν αυτό δεν είναι δυνατόν, μειώνονται όσο είναι τεχνικώς και πρακτικώς εφικτό. Η παρέκκλιση αυτή δεν ισχύει για τα αντικείμενα που αναφέρονται στο σημείο 2 γ). Η Επιτροπή θα επανεξετάσει την παρέκκλιση αυτή το αργότερο στις 25 Αυγούστου 2024.
                                    
                                 
                                       11.
                                    
                                    
                                       Το όριο συγκέντρωσης που αναφέρεται στο σημείο 2 είναι 1 000  ppb για το άθροισμα των C9-C14 PFCA, όταν αυτά περιέχονται σε μικροσκόνες PTFE που παράγονται με ιοντίζουσα ακτινοβολία ή θερμική αποδόμηση, ή σε μείγματα και αντικείμενα για βιομηχανικές και επαγγελματικές χρήσεις που περιέχουν μικροσκόνες PTFE. Όλες οι εκπομπές C9-C14 PFCA κατά την παραγωγή και τη χρήση μικροσκόνης PTFE αποφεύγονται και, αν αυτό δεν είναι δυνατόν, μειώνονται όσο είναι τεχνικώς και πρακτικώς εφικτό. Η Επιτροπή θα επανεξετάσει την παρέκκλιση αυτή το αργότερο στις 25 Αυγούστου 2024.
                                    
                                 
                                       12.
                                    
                                    
                                       Για τους σκοπούς της παρούσας εγγραφής, οι συγγενείς με τα C9-C14 PFCA ουσίες είναι ουσίες οι οποίες, με βάση τη μοριακή δομή τους, θεωρείται ότι έχουν τη δυνατότητα να διασπώνται ή να μετατρέπονται σε C9-C14 PFCA.»